Zajac, Pavol, poslanec NR SR (2014-09-23):
Dámy a páni, dovoľte mi, aby som zareagoval na krátku rozpravu, ale predsa len. Naozaj, na faktickú poznámku kolegu Viskupiča, chcel by som potvrdiť to, čo povedal aj on. Naozaj, na predchádzajúcej schôdzi pozmeňujúcim návrhom kolegu Kamenického bola zadefinovaná 20-percentná DPH na všetky tovary a služby. Podľa zákona, ktorý bol nastavený tak, že keď klesne deficit pod 3 % HDP, v ďalšom roku klesne DPH na 19 %. A neustále sme tu obviňovaní, opozícia z toho, že my sme boli tí, ktorí sme 19-percentnú DPH dvihli na 20 percent. Dámy a páni, ale spomeňte si, kedy sme tú 19-percentnú DPH dvihli na 20 percent. Zaviedlo sa to v roku 2010, vláda Ivety Radičovej, ako reakcia na 8-percentný deficit HDP Ficovej vlády, prvej Ficovej vlády. Áno, v krízovom období, ale prvá vláda Roberta Fica urobila 8-percentný deficit HDP. To bola grécka cesta, to zdvihnutie o jeden percentuálny bod dépeháčky bola Ficova daň, teda daň za prvú vládu Roberta Fica, ktorá tak zle hospodárila. Ale hneď v zákone bolo prijaté, že keď klesne HDP pod 3 %, tak sa vráti aj dépeháčka na 19 percent. Občania, od 1. 1. 2015 mala byť DPH na úrovni 19 percent. Pozmeňujúcim návrhom kolegu Kamenického zo SMER-u DPH zostáva na úrovni 20 percent. Aj preto som vo svojom vystúpení ku navýšeniu vianočných dôchodkov povedal: Áno, dôchodcovia, SMER vám dá na konci roka priemerne 12 eur na zvýšenie vianočného dôchodku a zároveň vám priemerne zoberie 33 eur, ktoré zaplatíte na zvýšenej DPH v priebehu jedného roka. Jednou rukou vám vláda dá 12 eur a druhou rukou vám 33 eur zoberie." K samotnému návrhu zákona. Ja osobne filozoficky som nastavený na to, aby DPH na základné čerstvé potraviny bola na úrovni 10 percent. Ak to môžu mať všetky okolité krajiny, mimo jednej krajiny všetky krajiny Európskej únie, ale naozaj, hlavne hovoríme o okolitých krajinách, lebo naši občania v pohraničných oblastiach chodia do Poľska nakupovať, do Maďarska (reakcia z pléna), do Česka, do Rakúska, ďakujem, tak naozaj tie nákupy potom nerealizujú na Slovensku. Čiže je tu určitý výpadok, ktorý pociťujú naše nielen obchody, ale aj prvovýrobcovia, pretože v Poľsku, Maďarsku sa asi nepredávajú slovenské výrobky. Takže ja filozoficky osobne som nastavený na to, aby keď to majú všetky okolité krajiny, prečo by to nemohlo mať Slovensko? Prečo by to naša ekonomika nemohla zniesť? Áno, tú poznámku od niektorých ekonómov, že teda ten výpadok bude veľký, veľmi by som rád videl podrobné rozpočty, nápočty. Ja si nemyslím, že by sa to nedalo v rámci nášho štátneho rozpočtu vykryť, dokonca, ak by bol vyšší nákup na Slovensku, tak by sa to možno nemuselo až tak prejaviť v štátnom rozpočte. A ďalšia výčitka voči tomu je, čo som čakal, že tu niekto vystúpi a bude kritizovať váš návrh, pán kolega Hlina, a budú hovoriť o tom, že aj keď sa zníži DPH, neznížia sa ceny. Nuž, nemyslím si, že by to muselo nastať plošne. A naozaj, vy to ohraničujete na základné čerstvé potraviny, nehovoríte o všetkých potravinách, ktoré na Slovensku existujú. Takže ja takýto návrh osobne si viem predstaviť a podporiť, myslím si, že na Slovensku nemáme, teda inak to poviem, v tých iných krajinách, bohatších krajinách sú vyššie aj mzdy a cez to všetko na tie potraviny majú nižšiu DPH. U nás sú jedny z najnižších miezd priemerných v Európskej únii a dépeháčku máme najvyššiu. Takže niečo tu určite nesedí, a preto som aj za to, že po určitých nápočtoch, výpočtoch si viem predstaviť podporu takého návrhu zákona. Ďakujem za pozornosť.